A századot 1916 elején állították fel az ausztriai Straßhofban. Kiképzése után május 3-án a keleti frontra irányították, előbb a Horodenka, majd a Zasztavna melletti tábori repülőtérre. 1917. július 25-én az egész légierőt átszervezték; ennek során a század hadosztályfelderítői feladatot kapott (neve ekkortól "Divisions-Kompanie 26", Flik 26D). Az orosz fegyverszünet után Itáliába dobták át őket, ahol San Giacomo di Vegliában volt az állomáshelyük. 1918 nyarán a 6. hadsereg alárendeltségében vett részt a második piavei csatában. 1918 szeptemberében az újabb átszervezéskor csatarepülő- és oltalmazó vadászszázad ("Schutzflieger- und Schlachtflieger-Kompanie 26", Flik 26S) lett.